
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, za otvaranje stečajnog postupka nad dužnikom MEDITERAN VOĆE d.o.o., Zagreb, Ferenšćica I. 80., OIB 02073144053, dana 29. ožujka 2017. godine 

r i j e š i o    j e

Odbacuje se prijedlog Financijske agencije od 2. ožujka 2016. godine za otvaranje stečajnog postupka nad dužnikom MEDITERAN VOĆE d.o.o., Zagreb, Ferenšćica I. 80., OIB 02073144053.
Obrazloženje

FINA-a, Regionalni centar Zagreb, podnijela je ovom sudu dana 2. ožujka 2016. prijedlog za otvaranje stečajnog postupka nad dužnikom MEDITERAN VOĆE d.o.o., Zagreb, Ferenšćica I. 80., OIB 02073144053, a temeljem odredbe članka 444. stavak 2. Stečajnog zakona (Narodne novine broj 71/15, dalje u tekstu: SZ-a).

Prema odredbi čl. 2. st. 2. SZ-a, stečaj se provodi radi skupnog namirenja vjerovnika stečajnog dužnika unovčenjem njegove imovine i podjelom prikupljenih sredstava vjerovnicima, slijedom čega je neprijeporno da po prirodi stvari nije moguće istovremeno provoditi više stečajnih postupka nad istim dužnikom, jer bi se time onemogućilo skupno namirenje vjerovnika. 

Provjerom u sudskom registru ovog suda utvrđeno je da je nad stečajnim dužnikom MEDITERAN VOĆE d.o.o., Zagreb, Ferenšćica I. 80., OIB 02073144053, već otvoren stečajni postupak rješenjem Trgovačkog suda u Zagrebu broj St-794/16 od 24. veljače 2017. godine, koje rješenje je istog dana oglašeno na mrežnoj stranici e-Oglasna ploča suda, slijedom čega je valjalo riješiti kao u izreci ovog rješenja, a temeljem odredbe čl. 194. Zakona o parničnom postupku (Narodne novine broj 148/11, 25/13) u vezi s čl. 10. SZ-a. 

U Karlovcu, 29. ožujka 2017. godine
                                   
                                                                                                                 Sudac: 
                                                                                                                Goranka Boljkovac, v.r.


		Za točnost otpravka-
	 ovlašteni službenik:
                                                                                                                  Renata Klokočki

Uputa o pravnom lijeku:	
Protiv ovog rješenja dopuštena je žalba 
u roku od 8 dana, koja se podnosi u tri primjerka,
Visokom trgovačkom sudu Republike Hrvatske,
putem ovog suda.

